Grondslagfase: Die fundamentele boublok vir leerderprestasieFoto: Pixabay/Pexels.com Deur Impaq Die grondslagfase begin met die vaardighede wat ŉ leerder in graad R aanleer. Daar word dikwels na dié jaar verwys as die jaar waarin kinders net speel, maar dit is presies wat hulle moet doen. Met die geweldige druk wat die samelewing deesdae op jong leerders plaas en kompetisie tussen ouers oor wie se kind die beste presteer, vergeet ons soms dit wat regtig belangrik is vir ŉ leerder in hierdie fase. Kan jy nog jou kleuterskooljare onthou? Daar is meestal gespeel, geteken, ingekleur, uitgeknip, geverf, ens. Hierdie vaardighede is van kardinale belang om ŉ leerder gereed te maak vir graad 1. Daar word baie maal van leerders verwag om bo hulle vuurmaakplek te presteer, omdat ouers net nie wil hê dat hulle kind moet agterraak nie, maar is ouers nie besig om hulle kind in die proses te benadeel nie? Leerders in graad R moet hulle spiere deur groot motoriese en fyn motoriese vaardighede optimaal ontwikkel. Dit het ŉ direkte invloed op hulle konsentrasie en akademiese prestasie. Leerders wat te veel blootgestel word aan skermtyd, ontwikkel swak spiere wat lei tot lae spiertonus. Dié leerders sal tipies hulle hande gebruik om hulle koppe vas te hou, of op hulle arms probeer lê en skryf. Hulle kan nie vir lang tye aanmekaar konsentreer nie, en sal nie die daaglikse take in die klas kan afhandel nie. ŉ Leerder wat reeds ŉ agterstand het as hulle in graad 1 kom, sal net al hoe verder agterraak soos wat hulle deur die grade beweeg. Teen die tyd wat hulle in graad 4 kom en daar van hulle verwag word om selfstandig te lees en te skryf, is daar baie leerders wat nie aan die standaarde kan voldoen nie of dit net-net maak tot in die volgende graad. In graad R moet daar ernstig gespeel word, terwyl die boustene vir huistaal en wiskunde goed vasgelê moet word in graad 1 tot 3 vir leerders om in hulle akademiese loopbaan te presteer. In graad 1 tot 3 word alle vakke en konsepte elke jaar herhaal, dit word net ŉ bietjie moeiliker en berei die leerder voor om onafhanklik te leer. Daarom is dit belangrik dat leerders in die grondslagfase die basiese begrippe verstaan voor hul aanbeweeg na die volgende fase in hul akademiese loopbaan.